Rektor met visie, durf en verbeelding | Netwerk24
Rektor met visie, durf en verbeelding
Prof. Stef Coetzee (69), oudrektor van die Universiteit van die Vrystaat (UV) wat Saterdag in Kaapstad oorlede is, moet erken en geëer word vir sy visie, durf, verbeeldingrykheid en die groot werk wat gedoen is om die UV stewig te laat staan in 'n komplekse nuwe era, skryf Frederick Fourie.
Elke rektor bou 'n laag bakstene bo-op die laag wat sy voorganger gebou het. Elke rektor se nalatenskap word die laag waarop sy opvolger moet bou. In sy rektorstermyn vanaf 1997 tot 2002 aan die UV het prof. Stef Coetzee 'n reuse-rol gespeel om 'n soliede basis te bou vir 'n fase van akademiese innovering, navorsingsgroei, inklusiwiteit, konstruktiewe transformasie en finansiële volhoubaarheid wat breedweg tot 2008 geduur het.
Hy sal altyd sterk geassosieer word met transformasie. Die transformasieproses het reeds in die laat 1980's begin toe prof. Wynand Mouton die leiding geneem het om swart nagraadse studente toe te laat. In prof. Francois Retief se tyd as rektor is die eerste stappe gedoen om multikulturaliteit in te voer, swart studente voorgraads toe te laat, koshuisinwoning aan alle rassegroepe beskikbaar te stel en parallelmedium-onderrig en oorbruggingskursusse in te stel. 'n Transformasiekomitee is gestig om toe te sien dat die behoeftes van die swart gemeenskap by beleidmaking in ag geneem word.